  Майя Бывальцева Вуоно арня кутсконын Удмуртиын кӧня ке салкымгес кариськоз. Facebook мерлыко вотэсын со сярысь ивортӥз элькунысь гидрометцентрлэн пресс-секретарез Алла Шумихина. Солэн кылъёсызъя, таиз арня пумозь Удмуртиын та дырлы тупасьтэм пӧсь возиськоз. Куазья эсэп 7–9 градуслы ортчемын луоз. Уйин термометрлэн гожез +15…+20 градусозь ӝутскоз, нуназе вужерын +30…+33 градусозь. Арнянуналэ, 21-тӥ гудырикошконэ, улосвылын ӧжытак зороз. «Вуоно арня кутсконын зоръёс куд-ог интыосын но вакчи дыр ӵоже гинэ луозы», — вераз Шумихина. Вуоно арнялэн нырысетӥ нуналъёсаз температура кӧня ке градуслы лэзькоз. Нуназе +24…+29 градус луоз. Шумихина пусйиз, Удмуртилэн шор ёросъёсаз тылпуос потонлы бадӟым кышкытлык возиське. Тегъёс: Мерлык Гидрометцентр Удмуртия куазь гужем  